Tidak setuju penerbangan dibatal
ZARINA ABDULLAH KUCHING: Kerajaan Sarawak tidak bersetuju dengan pembatalan penerbangan
syarikat  Malaysia Airlines (MAS), Air
Asia dan MALINDO ke Sarawak bermula 15 hingga 30 April ini. Menteri Pelancongan, Kesenian dan Kebudayaan, Datuk Abdul Karim Rahman
Hamzah berkata, ini kerana Jawatankuasa Pengurusan Bencana Negeri Sarawak
(JPBNS) mendapati penerbangan dari Semenanjung ke Sarawak dan sebaliknya perlu
untuk memenuhi keperluan serta perjalanan yang penting. “Kita telah diberitahu oleh syarikat penerbangan MAS, Air Asia dan MALINDO,
mereka membatalkan penerbangan ke Sarawak bermula dari 15 hingga 30 April ini. “Bermakna dua minggu tiada penerbangan masuk dan keluar ke Sarawak dan
JPBNS tidak bersetuju dengan keputusan tersebut. “Sehubungan itu, JPBNS mengarahkan Kementerian Pengangkutan Sarawak untuk
berbincang dengan Kementerian Pengangkutan Malaysia mengenai isu ini,” katanya
pada sidang media harian Covid-19 mewakili Pengerusi Jawatankuasa Pengurusan
Bencana Negeri Sarawak (JPBNS),  Datuk
Amar Douglas Uggah Embas di sini, semalam. Jelas Abdul Karim, selain daripada manusia yang menggunakan perkhidmatan
penerbangan, banyak barangan dan keperluan lain yang turut menggunakan
perkhidmatan penerbangan. “Kalau ditutup terus pintu masuk, barangan yang ditempah termasuk topeng
muka, barangan keperluan lain dan makanan juga tidak dapat masuk ke Sarawak dan
ini akan menyebabkan pengurangan bekalan mendadak dan boleh menyebabkan harga
barang melonjak naik,” jelasnya. Mengulas lanjut, beliau juga percaya dalam tempoh sebelum 15 April ini juga
mungkin menyebabkan pertambahan penerbangan mendadak dengan orang ramai
termasuk pelajar yang mahu balik ke Sarawak. “Semestinya, apabila dengan maklum balas dari berita yang diumumkan hari
ini, saya percaya ramai ibu bapa yang mahu anak mereka balik, dan kita
menjangkakan ada tindakan tergesa-gesa untuk balik sebelum atau pada 15 April. “Bagaimanapun kita masih di peringkat rundingan, kita ini adalah di pulau,
kalau kapal tidak dapat masuk, ini agak sukar. “Walaupun kita tahu satu daripada cara untuk mengekang adalah jangan
terlalu ramai, tetapi kita perlu akur juga dan jika diaturkan dengan cara
tertib, seperti mengikut SOP, ia juga boleh mengurangkan tahap merebaknya
jangkitan,” tambahnya. Beliau turut berkata masyarakat semakin sedar akan bahaya wabak ini dan
kesedaran mereka semakin meningkat termasuk semua menggunakan topeng muka dan
rakyat semakin dapat menerima keadaan ini dengan baik. 
See author's posts
